Diari Oficial de la Generalitat Valenciana


Sumari del DOGV 4889, del 23-11-2004 (2004/11606)

ACORD de 19 de novembre de 2004, del Consell de la Generalitat, pel qual es determina la forma d'aplicació de les mesures cautelars en l'àmbit territorial afectat pel projecte del Pla d'Ordenació dels Recursos Naturals (PORN) de la Tinença de Benifassà, durant la tramitació d'aquest.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4889

Data del DOGV
:   23-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11638


Data del document
:   19-11-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Rossell
    * Pobla de Benifassà, la
    * Castell de Cabres
    * reserva natural
    * programa d'actuació
    * protecció del paisatge

ACORD de 19 de novembre de 2004, del Consell de la Generalitat, pel qual es determina la forma d'aplicació de les mesures cautelars en l'àmbit territorial afectat pel projecte del Pla d'Ordenació dels Recursos Naturals (PORN) de la Tinença de Benifassà, durant la tramitació d'aquest. [2004/X11894]
  
El Consell de la Generalitat, en la reunió del dia 19 de novembre de 2004, va adoptar l'acord següent:
  
Per Ordre de data 9 de novembre de 2004, de la Conselleria de Territori i Habitatge, es va acordar la iniciació del procediment per a l'elaboració i l'aprovació del Pla d'Ordenació dels Recursos Naturals de la Tinença de Benifassà.
  
Mentre culmina el procediment administratiu de tramitació d'aquest pla, fins al moment de l'entrada en vigor, després de l'aprovació definitiva pel Consell de la Generalitat, cal assegurar que en l'àmbit territorial afectat per aquest no puguen realitzar-se accions que modifiquen o deterioren substancialment, de forma irreversible, la realitat territorial i ambiental, l'ordenació i la gestió de la qual són objecte del pla, de conformitat amb el que estableix en matèria de protecció preventiva l'article 28 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
  
Per aquesta raó, a proposta del conseller de Territori i Habitatge, el Consell de la Generalitat
  
ACORDA
  
Primer
  
En l'àmbit territorial afectat pel projecte del Pla d'Ordenació dels Recursos Naturals de la Tinença de Benifassà regiran, durant el període transitori des de l'inici del procediment administratiu d'elaboració i aprovació del pla fins a l'aprovació definitiva d'aquest pel Consell de la Generalitat, les mesures cautelars establertes amb caràcter genèric per l'article 28.1.a) de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
  
Segon
  
1. A partir de la publicació d'aquest acord en el Diari Oficial de la Generalitat Valenciana quedaran sotmeses a informe previ, preceptiu i vinculant, de la Conselleria de Territori i Habitatge, les autoritzacions, llicències i qualsevol tipus de procediment administratiu establert en l'article 28.1, lletres b) a f), que afecten l'àmbit territorial del projecte del Pla d'Ordenació dels Recursos Naturals de la Tinença de Benifassà.
  
2. Aquestes mesures cautelars no afectaran els procediments administratius en matèria d'activitat urbanística, edificació, dotació d'infraestructures, gestió dels recursos naturals renovables i avaluació d'impacte ambiental que, en el moment de la seua publicació en el Diari Oficial de la Generalitat Valenciana, es troben en tramitació, els quals s'ajustaran, exclusivament, als requisits i condicionants ambientals establerts en les seues respectives legislacions sectorials.
  
Tercer
  
Les mesures cautelars a què es refereix el present acord estaran vigents fins a l'aprovació del corresponent pla d'ordenació dels recursos naturals, sense que en cap cas la vigència d'aquestes puga superar els tres anys.
  
Quart
  
El present acord tindrà efectes des del mateix dia de la publicació en el Diari Oficial de la Generalitat Valenciana.
  
Contra el present acord, els interessats poden interposar recurs contenciós administratiu en el termini de dos mesos, comptadors a partir de l'endemà de la publicació d'aquest acord, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició davant el Consell de la Generalitat, en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 19 de novembre de 2004
  
El vicepresident i secretari del Consell de la Generalitat,